ವೈಯಕ್ತಿಕ ಸಮಾಲೋಚನೆಗಳಷ್ಟೇ ಆನ್ಲೈನ್ ಸಮಾಲೋಚನೆಗಳೂ ಪ್ರಯೋಜನಕಾರಿಯಾಗಿವೆಯೇ? ಕಳೆದ ಕೆಲವು ವರ್ಷಗಳಲ್ಲಿ, ಆನ್ಲೈನ್ ಸಮಾಲೋಚನೆ ಹೆಚ್ಚು ಜನಪ್ರಿಯವಾಗಿದೆ. ಆನ್ಲೈನ್ ಕೌನ್ಸೆಲಿಂಗ್ ಸೆಷನ್ಗಳನ್ನು ಒದಗಿಸುವ ಸಾಕಷ್ಟು ಸಂಸ್ಥೆಗಳು ಇವೆ. ಇನ್ನೂ ಅನೇಕ ಮಂದಿ ಮನಃಶಾಸ್ತ್ರಜ್ಞರು ಮತ್ತು ಮನೋವೈದ್ಯರು ಆನ್ಲೈನ್ ಸಮಾಲೋಚನೆಯನ್ನು ನೀಡುತ್ತಿದ್ದಾರೆ. ಕೋವಿಡ್ ಸಾಂಕ್ರಾಮಿಕ ಸಮಯದಲ್ಲಿ ಆನ್ಲೈನ್ ಸಮಾಲೋಚನೆಯು ಸಹಾಯವಾಣಿಗಳು, ವೀಡಿಯೊ ಕರೆ ಸಮಾಲೋಚನೆಗಳು ಮುಂತಾದವುಗಳ ರೂಪದಲ್ಲಿ ಜನಪ್ರಿಯವಾಗಿವೆ. ಆನ್ಲೈನ್ ಸಮಾಲೋಚನೆಯು ಅನೇಕ ಪ್ರಯೋಜನಗಳನ್ನು ಹೊಂದಿದೆ. 1 ಅನಾಮಧೇಯವಾಗಿ ತಜ್ಞರ ಸಲಹೆಗಳನ್ನು ತೆಗೆದುಕೊಳ್ಳಲು ಸುಲಭ ಸಾಧ್ಯವಾಗುತ್ತದೆ. 2 ಯಾರಿಗೂ ತಿಳಿಸದೆ ಮನಶ್ಶಾಸ್ತ್ರಜ್ಞನನ್ನು ತಲುಪಬಹುದು! ಆದ್ದರಿಂದ ತೀರಾ ವೈಯಕ್ತಿಕ ಸಮಸ್ಯೆಗಳನ್ನೂ ಕೂಡಾ ತಮ್ಮ ಪರಮಾಪ್ತರಿಗೂ ತಿಳಿಯದಂತೆ ಗೌಪ್ಯವಾಗಿಡಬಹುದು. 3 ಇದು ಪ್ರಯಾಣದ ಸಮಸ್ಯೆಯನ್ನು ಸಹ ಪರಿಹರಿಸಿದೆ. ಮನಶ್ಶಾಸ್ತ್ರಜ್ಞರನ್ನು ಭೇಟಿ ಮಾಡಲು ಜನರು ಪ್ರಯಾಣಿಸಬೇಕಾಗಿಲ್ಲ. ಮನೆಯಲ್ಲೇ ಇದ್ದು ಅಥವಾ ತಮಗೆ ಸುರಕ್ಷಿತವೆನ್ನುವಂತಹ ಸ್ಥಳದಲ್ಲಿ ಇದ್ದುಕೊಂಡು ಸಮಾಲೋಚನೆಯನ್ನು ನಡೆಸಬಹುದು. 4 ಆನ್ಲೈನ್ ಮೂಲಕ, ಮನಶ್ಶಾಸ್ತ್ರಜ್ಞರ ಆಯ್ಕೆಗಳು ಸಹ ಹೆಚ್ಚು. ಒಬ್ಬರು ತಮ್ಮ ಅನುಕೂಲಕ್ಕೆ ಅನುಗುಣವಾಗಿ ವಿಶ್ವದ ವಿವಿಧ ಭಾಗಗಳ ಮನಶ್ಶಾಸ್ತ್ರಜ್ಞರ ಜೊತೆ ಸಮಾಲೋಚನೆಯನ್ನು ನಡೆಸಬಹುದು. ಆದ್ದರಿಂದ, ಒಬ್ಬರು ತಮ್ಮ ವಾಸಸ್ಥಳದಲ್ಲಿ ಲಭ್ಯವಿರುವ ಮನಶ್ಶಾಸ್ತ್ರಜ್ಞನಿಗೆ ತಮ್ಮನ್ನು ತಾವು ನಿರ್ಬಂಧಿಸಿಕೊಳ್ಳಬೇಕಾಗಿಲ್ಲ. ಆನ್ಲೈನ್ ಕೌನ್ಸೆಲಿಂಗ್ಗೆ ಈ ಅನುಕೂಲಗಳು ಇದ್ದರೂ, ಅದರ ಜೊತೆಗೆ ಒಂದಷ್ಟು ಅನಾನುಕೂಲಗಳೂ ಇವೆ. 1 ವೈಯಕ್ತಿಕ ಸಮಾಲೋಚನೆಗೆ ಆನ್ಲೈನ್ ಸಮಾಲೋಚನೆಯು ಪರಿಪೂರ್ಣ ಪರ್ಯಾಯವಲ್ಲ. 2 ಆನ್ಲೈನ್ ಮಾಧ್ಯಮದಲ್ಲಿ ಚಿಕಿತ್ಸಕನಿಗೆ ವ್ಯಕ್ತಿಯ ದೇಹ ಭಾಷೆ ಬಗೆಗಿನ ಮಾಹಿತಿ ವೈಯಕ್ತಿಕ ಕೌನ್ಸೆಲಿಂಗ್ ಸೆಷನ್ ನಲ್ಲಿ ಸಿಗುವಷ್ಟು ಸಿಗುವುದಿಲ್ಲ. 3 ವೈಯಕ್ತಿಕ ಸೆಷನ್ಗಳು ಸಲಹೆಗಾರ ಮತ್ತು ಕ್ಲೈಂಟ್ನ ನಡುವಿನ ಸಂಬಂಧವನ್ನು ಸುಲಭವಾದ ರೀತಿಯಲ್ಲಿ ನಿರ್ಮಿಸಲು ಸಹಾಯ ಮಾಡುತ್ತದೆ. ಆನ್ಲೈನ್ ಮಾಧ್ಯಮದಲ್ಲಿ ಅನೇಕರಿಗೆ ಒಂದು ಸಣ್ಣ ಅಪನಂಬಿಕೆ ಇರುತ್ತದೆ. 4 ಆನ್ಲೈನ್ ಸೆಷನ್ಗಳು ಅನೇಕರಿಗೆ ಆಕರ್ಷಕವಾಗಿದ್ದರೂ, ಕೆಲವು ಮಾನಸಿಕ ಸಮಸ್ಯೆಗಳನ್ನು ಆನ್ಲೈನ್ ಕೌನ್ಸೆಲಿಂಗ್ಗಿಂತ ವೈಯಕ್ತಿಕ ಸೆಷನ್ಗಳ ಮೂಲಕ ಉತ್ತಮವಾಗಿ ಪರಿಹರಿಸಲಾಗುತ್ತದೆ. ಆದ್ದರಿಂದ ವೈಯಕ್ತಿಕ ಕೌನ್ಸೆಲಿಂಗ್ ಇನ್ನೂ ಅದರ ವಿಶೇಷತೆಯನ್ನು ಹೊಂದಿರುತ್ತದೆ. ಆದಾಗ್ಯೂ, ಮಾನಸಿಕ ಸಮಾಲೋಚನೆಯನ್ನು ಹೆಚ್ಚು ಸುಲಭವಾಗಿ ಮತ್ತು ಪ್ರಪಂಚದಾದ್ಯಂತ ಜನರಿಗೆ ಲಭ್ಯವಾಗುವಂತೆ ಮಾಡಲು ಆನ್ಲೈನ್ ಮಾಧ್ಯಮವನ್ನು ಆರೋಗ್ಯಕರ ರೀತಿಯಲ್ಲಿ ಬಳಸಿಕೊಳ್ಳಬಹುದು.